[{"text_idx": "#000000", "text": "Mikel Diestro izango da Lauburuko kirol proiektuaren buru datozen urteetan"}, {"text_idx": "#000001", "text": "Hurrengo denboraldiaren plangintza albiste txar batekin hasi genuen abenduan, Vanessak eta Jotak merezitako atsedena hartzeko erabakia barnetik ezagutzean. Hala ere, Laubururekin duten loturak buelta eman zion erabaki horri, eta pozez betetzen gintuen Klubean funtzioak betetzen jarraituko dutela iragartzeak, oraingoan, kudeaketaren egituraren barruan izango bada ere."}, {"text_idx": "#000002", "text": "Horrekin guztiarekin, Kirol Zuzendaritzak eztabaida pausatua eta gogoeta handikoa izan zuen, proiektu moreak bere hazkundean beste urrats bat emateko kirol-estrategia zein izan beharko litzatekeen jakiteko. Bide bakarra zegoen helburuak betetzeko: esperientzia eta ospe handiko entrenatzaile bat lortzea, bere zerbitzuak lanaldi osoan emango zituena."}, {"text_idx": "#000003", "text": "Zentzu horretan, gure kirol-zuzendaria den Juanan Rodriguezen hitzek argi uzten dute Klubak ideia horrekiko duen konbentzimendua: \"horixe da Lauburuk eman behar duen pauso estrategikoa gurea bezalakoa den proiektu sendo batean maila bat gehiago hazteko. Oso ziur gaude hau dela eman behar dugun urratsa\". Eta gero, azkenaldian entzundako zurrumurruekin amaitu nahian, albistea Mikel Diestro aski ezaguna, gurea baino maila altuagoetan esperientzia duena, bigarren mailan esaterako, eta gure etxea eta proiektua oso gertutik ezagutzen dituena."}, {"text_idx": "#000004", "text": "Kirol-erabaki horiek erabat baliozkotu ditu Zuzendaritza Batzordeak, eta halaxe adierazi digu gure lehendakariak, Juan Pablo Zubelzuk: \"Ahalegin handia da hau Klubarentzat, asmo handiko apustu bat delako, eta gure aurrekontuan doikuntza jakin batzuk egitea eskatzen duelako. Izugarri lagunduko gaitu hazteko bide honetan\"."}, {"text_idx": "#000005", "text": "Mikel Diestro 2 urteko kontratu batekin iritsi da klubera, eta beste urtebetez luzatu ahal izango da hura, proiektu honetan elkarrekin lan egiteko gogoa erakutsi baitu hasieratik, bai orainaldiari, baita etorkizunari ere begira. Gainera, gure entrenatzaile berriak talde ibartarra zuzendu zuen 15-16 eta16-17 denboraldietan, eta beraz, ondo ezagutzen du gure dinamika."}, {"text_idx": "#000006", "text": "Barakaldon jaioa, Xota, Mengibar eta Leis Pontevedra bezalako klub garrantzitsuetan aritu da lanetan Diestro. Hala ere, ez da hemen amaitzen bere esperientzia eta ospea, Espainiako Emakumezkoen Selekzioko talde teknikoan ere egin baitu lan 5 denboralditan zehar."}]